ออมสินพร้อมจ่ายเงินเหยื่อน้ำท่วม
ธนาคารออมสิน พร้อมเป็นช่องทางจ่ายเงินชดเชยจากรัฐให้ผู้ประสบภัยครอบครัวละ 5,000 บาท เผยผลสำรวจล่าสุดมีลูกค้ากว่า 4,000 รายได้รับผลกระทบ
29 ต.ค. 2553

ธนาคารออมสิน พร้อมเป็นช่องทางจ่ายเงินชดเชยจากรัฐให้ผู้ประสบภัยครอบครัวละ 5,000 บาท เผยผลสำรวจล่าสุดมีลูกค้ากว่า 4,000 รายได้รับผลกระทบ 
นายเลอศักดิ์ จุลเทศ ผู้อำนวยการธนาคารออมสิน เปิดผเยว่า  ธนาคารพร้อมในการเป็นช่องทางในการกระจายเม็ดเงินชดเชยผู้ประสบภัยน้ำท่วมครอบครัวละ 5 ,000 บาท ตามนโยบายของรัฐบาล ซึ่งขณะนี้ยังอยู่ระหว่างรอเม็ดเงินจากรัฐบาล โดยในส่วนของข้อมูลเกี่ยวกับจำนวนผู้ที่ได้รับความเดือดร้อนนั้น ก็ต้องเป็นหน้าที่ของแต่ละอำเภอในการรวบรวมรายชื่อเข้ามา  ส่วนวิธีการกระจายเงินกำลังอยู่ระหว่างการหารือกับนายประดิษฐ์ ภัทรประสิทธิ์ รมช.คลังอยู่
ทั้งนี้จากผลการสำรวจลูกค้าของธนาคารออมสินทั้งหมด 37 จังหวัดพบว่ามีผู้เข้ามาขอรับความช่วยเหลือเข้ามาแล้ว 4,000 ราย โดยคิดเป็นมูลหนี้กว่า 400 ล้านบาท โดยธนาคารได้เตรียมมาตรการด้านสินเชื่อเพื่อรองรับความเดือดร้อนจากเหตุการณ์น้ำท่วมเช่น การพักชำระหนี้เงินต้นและดอกเบี้ยเป็นระยะเวลาไม่เกิน 6 เดือน พร้อมปรับลดเงินงวด  หรือขยายระยะเวลาการผ่อนชำระหนี้ออกไปได้ไม่เกิน 30 ปี รวมถึงมาตรการอื่น ๆ เพื่อรองรับความเดือดร้อนจากเหตุการณ์ดังกล่าวเพื่อให้ครอบคลุมความต้องการของลูกค้า
สำหรับมาตรการพักชำระหนี้เงินต้นและดอกเบี้ยไม่เกิน 6 เดือนนั้น ธนาคารจะไม่ตัดเป็นสินเชื่อด้อยคุณภาพ (NPL) เพราะไม่ถือว่าเป็นความผิดของลูกค้า 
ซึ่งในกรณีนี้ทางธนาคารแห่งประเทศไทย (ธปท.) จะเข้ามาเข้มงวดในหลักเกณฑ์ของ NPL ไม่ได้ เพราะถือเป็นเรื่องของการให้ความช่วยเหลือตามหลักมนุษยธรรม ที่จะต้องเร่งดำเนินการในการให้ความช่วยเหลือไปก่อน
“ภายหลังจากสถานการณ์น้ำท่วมคลี่คลายลง ธนาคารก็ได้มีการเตรียมมาตรการต่อเนื่องเพื่อบรรเทาความเดือดร้อนของประชาชน นอกจากนี้ธนาคารยังยินดีที่จะให้ลูกค้าที่ได้รับความเดือดร้อนเสนอเข้ามาว่าต้องการความช่วยเหลือประเภทใดบ้าง ซึ่งธนาคารก็จะนำมาพิจารณาเพื่อออกเป็นมาตรการในการให้ความช่วยเหลือต่อไป” นายเลอศักดิ์ กล่าว
นอกจากนี้  ธนาคารออมสินยังได้จัดให้มีการออมเงินด้วยการเปิดบัญชีจากผลิตภัณฑ์เงินฝากใหม่ “เงินฝากประจำ 99 วัน” โดยเปิดบัญชีขั้นต่ำ 5 หมื่นบาทขึ้นไป รับอัตราดอกเบี้ย 1.55% ต่อปี ซึ่งเงินฝากทุก ๆ 5 หมื่นบาท ธนาคารออมสินจะบริจาคเงินสมทบช่วยผู้ประสบภัยน้ำท่วมจำนวน 99 บาท โดยเบื้องต้น
คาดว่าจะมีผู้ฝากเงินตามโครงการดังกล่าวไม่ต่ำกว่า 5 แสน ถึง 1 ล้านบัญชี  หรือคิดเป็นวงเงินฝากราว 49.5 ล้านบาท ซึ่งจะทำให้มีวงเงินสบทบอยู่ที่ 99 ล้านบาท ซึ่งวงเงินดังกล่าวเป็นการระดมทุนเพื่อช่วยเหลือผู้ประสบภัยน้ำท่วมที่คาดว่าจะยังมีความต้องการความช่วยเหลืออีกเป็นจำนวนมาก
พร้อมกันนี้ธนาคารยังมีเงินฝากอีก 1 ประเภท คือ เงินฝาก Triple Save โดยเปิดบัญชีขั้นต่ำ 5 หมื่นบาท ฝากเพิ่มครั้งละไม่ต่ำกว่า 1,000 บาท กรณีฝากตั้งแต่ 5 ล้านบาทขึ้นไป จะได้รับอัตราดอกเบี้ย 1.15% ต่อปี ขณะที่ผู้ฝากที่ฝากเงินต่ำกว่า 5 ล้านบาท จะได้รับอัตราดอกเบี้ย 1% ต่อปี โดยผู้ฝากจะได้รับความคุ้มครองอุบัติเหตุเป็นเวลา 3 ปีด้วยวงเงินคุ้มครอบ 1 ล้านบาท ทั้งนี้เงินฝากทั้ง 2 ประเภทสามารถเปิดบัญชีได้ตั้งแต่ 1 พ.ย. ถึง 31 ธ.ค. นี้